ELEMENTI, NAČINI I POSTUPCI VREDNOVANJA TE KRITERIJI OCJENJIVANJA U NASTAVI  LIKOVNE KULTURE U VIŠIM RAZREDIMA OSNOVNE ŠKOLE

OSNOVNA ŠKOLA "Dr.Stjepan Ilijašević" Oriovac

učiteljica LK-ALENA MARTINOVIĆ MILEUSNIĆ, dipl.učitelj

Naputci koji se nalaze uz Imenik B nalažu da se ocjenjuje brojčano ocjenama: odličan (5), vrlo dobar (4), dobar (3), dovoljan (2) i nedovoljan (1).

Pravilnik o ocjenjivanju iz 2011. godine nalaže da «Ocjena iz likovne, glazbene, tjelesne i zdravstvene kulture u osnovnoj školi mora biti dodatni poticaj u osobnom razvoju učenika u tom području, a u postupcima provjeravanja i ocjenjivanju moraju se poštivati učenikove sposobnosti.» (Članak 12.)

Ocjene se upisuju u imenik, a učenika se o ocjeni obavještava usmeno. Na likovni rad ne upisuje ni brojčana ni opisna ocjena.

Napomena: Stalno je nastojanje nastavnika nagrađivati svako napredovanje učenice/ka prema navedenim  elementima vrednovanja ocjenom „odličan (5) ”.

PRIPREMLJENOST ZA RAD se očituje donošenjem dogovorenog pribora za svaki nastavni sat i vrednuje se u lijevoj rubrici imenika s: „plus” (+) za pripremljenost ili „minus” (-) za nepripremljenost za rad.

Pripreljenost ili izostanak pripremljenosti za rad se odražava na ukupnu ocjenu odnosa prema radu učenice/ka u jednom obrazovnom razdoblju i zbraja se nakon svaka tri susreta. Redovito donošenje pribora za rad donosi ocjenu odličan (5) . Svako nedonošenje pribora za rad („minus“) umanjuje pretpostavljenu ocjenu odličan (5) za jedan bod.

Napomena: Ukoliko učenica/k ne donese potrebiti pribor za rad za određeni nastavni sat, radit će priborom koji je dostupan u školi u ograničenim količinama.

 1 OCJENJIVANJE RADA I LIKOVNOG URATKA PREMA PODRUČJIMA IZRAŽAVANJA U LIKOVNOJ KULTURI

 a Izražavanje crtežom

 b Kolorističko i tonsko izražavanje

 c Trodimenzionalno oblikovanje

 d Grafičko izražavanje

 e Razumijevanje i vrednovanje osnovnih odnosa u umjetničkom djelu

Sukladno likovnim područjima ocjenjuju se:

 a Crtež

 b Slika

 c Trodimenzionalni likovni rad

 d Grafički otisak

 e Razumijevanje i vrednovanje osnovnih likovnih odnosa u umjetničkom djelu koje učenik/učenica pokažu usmenim i pismenim putem ili u načinu organizacije procesa kreiranja likovnog uratka

Elementi vrednovanja likovnih uradaka su:

 a Riješenost likovnog problema

 b Originalnost likovnog rješenja

 c Kvaliteta likovnosti

 d Tehnička izvedba

 e Način organizacije stvaralačkog procesa (briga za kvalitetu rada, pripremljenost za rad, odnos prema radu, obrazlaganje stvaralačkog procesa i razumijevanje likovnog problema)

Elementi a), b), c) i d) doprinose ocjenjivanju svakog likovnog ostvarenja kod svih učenika u razredu, dok se elementi vrednovanja e) ocjenjuju povremeno kod pojedinih učenika ako učenik pokaže iznimnu natprosječnu ili ispodprosječnu kvalitetu prilikom izvedbe likovnog rada.

 1 OPISNO PRAĆENJE

Bilježi se u predviđenu rubriku u imeniku i opisuje rad učenika minimalno jednom u I. i II. polugodištu, a vrednuju se sljedeći elementi:

 a Sposobnosti i likovni napredak učenika

 b Interes i motivacija za sadržaje nastavnog predmeta i pojedina predmetna područja

 c Odnos prema radu

 d Evidencija donošenja pribora (Napomena: ako učenik nije prisutan na nastavi, dužan je informirati se kod ostalih učenika o tome što treba od pribora i materijala pripremiti i donijeti na sljedeći nastavni sat!)

 1 GRUPNI RAD/ RAD U PAROVIMA

Pri grupnom radu ocjenjuju se isti elementi kao i kod individualnog rada. Za isti ostvareni likovni rad učenici koji su sudjelovali u njegovoj realizaciji mogu biti ocijenjeni različitim ocjenama koje ovise o tome koliko su doprinijeli njegovom stvaranju.

 1 UČENICI S TEŠKOĆAMA

Ocjenjuju se likovni radovi prema likovnim područjima sa sljedećim elementima vrednovanja: ostvarenost i razumijevanje likovnog problema, originalnost, likovnost i tehnička izvedba. Stupanj riješenosti likovnih problema prilagođen je učeniku u skladu s njegovim mogućnostima.

UČENIK/UČENICA ĆE ZA SLJEDEĆA POSTIGNUĆA BITI OCIJENJEN/A OCJENOM:

ODLIČAN (5)

Izražavanje crtežom; Kolorističko i tonsko izražavanje; Trodimenzionalno oblikovanje; Grafičko izražavanje – Učenik je jedinstveno i istražujući primijenio sadržaj rada, likovni problem je u potpunosti realiziran s razumijevanjem, učenik pronalazi originalna rješenja u realizaciji rada, kompozicija skladna, zadana likovna tehnika je primijenjena vješto i primjereno učenikovoj dobi.

Razumijevanje i vrednovanje osnovnih odnosa u umjetničkom djelu – učenik je točno i nedvosmisleno usmeno( ili pismeno) elaborirao vlastiti ili tuđi likovni rad, reprodukciju ili umjetničko djelo. Učenik je samostalno organizirao stvaralački proces na način koji pokazuje da u potpunosti razumije proces različitih stadija stvaranja likovnog rada. Učenik je uložio natprosječno velik trud u ostvarivanje likovnog djela.

VRLO DOBAR (4)

Izražavanje crtežom; Kolorističko i tonsko izražavanje; Trodimenzionalno oblikovanje; Grafičko izražavanje – Učenik je primijenio sadržaj rada s manje osobnog istraživanja, likovni problem je djelomično realiziran, nema težnje originalnom rješenju, kompozicija je manje skladna, zadana likovna tehnika je upotrijebljena manje vješto, ali primjereno učenikovoj dobi.

Razumijevanje i vrednovanje osnovnih odnosa u umjetničkom djelu – Učenik je površno elaborirao vlastiti ili tuđi likovni rad, reprodukciju ili umjetničko djelo. Učenik je organizirao stvaralački proces uz dodatnu pomoć nastavnika ili drugih učenika.

DOBAR (3)

Izražavanje crtežom; Kolorističko i tonsko izražavanje; Trodimenzionalno oblikovanje; Grafičko izražavanje – Učenik je primijenio sadržaj rada bez osobnog istraživanja, likovni problem nije realiziran s razumijevanjem, rad nije originalan (učenik preuzima likovna rješenja od drugih učenika), kompozicija nije skladna, zadana likovna tehnika je upotrijebljena nevješto. Likovni rad unatoč učenikovoj prisutnosti na nastavi nije do kraja realiziran (dovršen) i stupanj njegove nedovršenosti je oko 50% od očekivanog i prosječnog postignuća ostalih učenika, a razlog nedovršenosti je nemaran odnos prema radu i površnost. (Napomena: ukoliko učenik nije dovršio rad zbog toga što je želio postići kvalitetu likovnosti koja je natprosječna za njegovu dob i u procesu rada je pokazao natprosječan trud, njegov rad može se ocijeniti višom ocjenom.)

Razumijevanje i vrednovanje osnovnih odnosa u umjetničkom djelu – Učenik je šturo elaborirao vlastiti ili tuđi likovni rad, reprodukciju ili umjetničko djelo. U procesu organizacije stvaralačkog procesa tražio je veliku dodatnu pomoć nastavnika, što pokazuje veliku nesamostalnost i nerazumijevanje procesa stvaranja likovnog  rada. Učenik nije dovoljno ustrajan u radu.

DOVOLJAN (2)

Izražavanje crtežom; Kolorističko i tonsko izražavanje; Trodimenzionalno oblikovanje; Grafičko izražavanje – Učenik uopće nije istraživao unutar likovnog zadatka, likovni problem je namjerno ignoriran iako učenik ima sposobnosti da prati likovni sadržaj rada. Likovni rad, unatoč učenikovoj prisutnosti na nastavi, nije do kraja realiziran, stupanj nedovršenosti je 90% od očekivanog i prosječnog postignuća ostalih učenika, a razlog nedovršenosti je nemaran odnos prema radu.

Razumijevanje i vrednovanje osnovnih odnosa u umjetničkom djelu – Učenik usmeno, pismeno ili kroz proces rada ne pokazuje razumijevanje likovnog zadatka i unatoč dodatnom poticanju i pomoći nastavnika ne uspijeva razumijeti proces likovnog stvaranja i raditi samostalno.

NEDOVOLJAN (1)

Izražavanje crtežom; Kolorističko i tonsko izražavanje; Trodimenzionalno oblikovanje; Grafičko izražavanje – Likovni rad uopće nije realiziran iako je učenik prisustvovao nastavi i bio dodatno motiviran za rad. Razlog nedovršenosti je nemaran odnos prema radu. Učenica/učenik uopće nije istraživala unutar likovnog izričaja i likovnog zadatka.

Učenica/učenik ni uz poticaj nije pratila/o likovni sadržaj rada i iznimno se šturim likovnim jezikom izrazila/o  crtom, bojom, tonom, volumenom ili grafički.

Učenica/učenik nije pratila/o niti primijenila/o određene tehnike rada (npr. olovkom, temperom, kolaž-papirom, glinamolom, grafičkim tehnikama.

Razumijevanje i vrednovanje osnovnih odnosa u umjetničkom djelu – Učenik je namjerno uništio vlastiti ili tuđi likovni rad, reprodukciju ili umjetničko djelo. Učenik ne želi usmeno ili pismeno pokazati razumijevanje likovnog zadatka. Učenikov odnos prema radu je natprosječno loš. Učenik grubo odbija bilo kakvu pomoć i poticaj nastavnika, iako je posve nesamostalan u radu. Učenik se tijekom duljeg vremena niti jednom ne pripremi za vlastiti rad na nastavi likovne kulture (ne donosi mapu i pribor).